次符讀書城南韻
作者：李綱
朝代：宋

paragraphs: 騄驥有駿足，調御始服輿。
天資已髙邁，淬礪資羣書。
敏學復好問，端由方寸虛。
超然適正道，克慎在厥初。
百家見異户，六藝知同閭。
愽觀而妙柬，奥義將燦如。
纖繳下雲鵠，沈鈎出淵魚。
精思理難遯，篤志道匪疏。
溉根食其實，浚源導成渠。
反已類學射，求心猶放豬。
精英謝糟粕，光景走蟾蜍。
寸陰寶尺璧，旨味勝浮蛆。
是中苟得趣，何適不可居。
問言何以然，得之在學歟。
譬猶大農家，豐年多蓄儲。
人皆升斗窘，已獨倉箱餘。
自飽以及衆，愽施誠樂且。
文章乃餘事，筆墨爲耕鋤。
當爲丹山鳯，勿作黔中驢。
本末固有序，未菑那得畬。
致身霄漢上，登降白玉除。
朱雲既折檻，辛毘亦牽裾。
愛君當以誠，危言豈邀譽。
自古富貴者，磨滅同丘墟。
何如任直道，用捨隨卷舒。
不能乃自棄，君子其疾諸。
願言力學人，去去無躊躇。